দেশের পিছিয়ে পড়া অঞ্চলগুলির মধ্যে এই রাজ্যের পুরুলিয়া জেলাই সব থেকে বেশি জ্বলজ্বল করছে। তাই টাটা ট্রাস্ট এবং গুগল পুরুলিয়াকেই বেঁছে নিয়েছে এই রাজ্যে প্রকল্প শুরু করার আদর্শ জায়গা হিসেবে। Google এর 'Helping Women Get Online' নামে যে প্রকল্প আছে তারই অংশ এই 'ইন্টারনেট সাথী' প্রকল্প। গ্রামে-গঞ্জে মেয়েদের মধ্যে ইন্টারনেট নিয়ে সচেতনতা বাড়ানোর লক্ষ্যেই বছর খানেক আগে এই উদ্যোগ নিয়েছিল গুগল। টাটা ট্রাস্ট এর মতো সমাজসেবায় ব্রতী সংস্থাকেও পাশে পেয়ে গিয়েছে এই বহুজাতিক সংস্থা। যৌথ উদ্যোগে এই সাথীদের প্রশিক্ষণের কাজ শুরু হয়েছে গতবছর জুলাই মাসে। এর আগে রাজস্থান, গুজরাট, ঝাড়খণ্ড অন্ধ্রপ্রদেশ এবং মধ্যপ্রদেশে প্রকল্পটি আসে। ইতিমধ্যেই লাখ দুয়েক মহিলা এই উদ্যোগে সরাসরি উপকৃত হয়েছেন।